CELEX: E2018P0001
Language: hr
Date: 2018-07-13 00:00:00
Title: Postupak koji je Nadzorno tijelo EFTA-e pokrenulo protiv Kraljevine Norveške 13. srpnja 2018. (Predmet E-1/18)

6.9.2018   
            
            
               HR
            
            
               Službeni list Europske unije
            
            
               C 314/13
            
         
      Postupak koji je Nadzorno tijelo EFTA-e pokrenulo protiv Kraljevine Norveške 13. srpnja 2018.
      (Predmet E-1/18)
      (2018/C 314/11)
      Nadzorno tijelo EFTA-e, koje zastupaju Claire Simpson, Erlend M. Leonhardsen, Catherine Howdle i Carsten Zatschler, zastupnici Nadzornog tijela EFTA-e, 35 Rue Belliard, 1040 Bruxelles, Belgija, pokrenulo je 13. srpnja 2018. pred Sudom EFTA-e postupak protiv Kraljevine Norveške.
      Nadzorno tijelo EFTA-e od Suda EFTA-e zahtijeva sljedeće:
      
                  1.
               
               
                  da utvrdi da Norveška, time što je zadržala na snazi odredbe kao što su prvi, drugi i treći stavak odjeljka 14-13. i prvi stavak odjeljka 14-14. Zakona o nacionalnom osiguranju, prema kojima pravo oca na roditeljsku naknadu ovisi o majčinoj situaciji, a majčino pravo ne ovisi o očevoj situaciji, nije ispunila svoje obveze iz članka 14. stavka 1. točke (c) akta iz točke 21b Priloga XVIII. Sporazumu o EGP-u (Direktiva 2006/54/EZ Europskog parlamenta i Vijeća od 5. srpnja 2006. o provedbi načela jednakih mogućnosti i jednakog postupanja prema muškarcima i ženama u pitanjima zapošljavanja i rada (preinaka));
               
            
                  2.
               
               
                  da naloži Kraljevini Norveškoj plaćanje troškova postupka.
               
            
         Pravna pozadina i činjenična osnova te navedeni razlozi
      
      
                  —
               
               
                  Ovaj se predmet odnosi na način isplaćivanja roditeljskih naknada u Norveškoj. Roditeljske naknade davanja su koja se isplaćuju roditeljima (majkama i očevima) tijekom razdoblja dopusta povezanog s rođenjem ili posvojenjem djeteta.
               
            
                  —
               
               
                  Nadzorno tijelo EFTA-e smatra da se određenim pravilima o roditeljskim naknadama u Norveškoj izravno diskriminira očeve. Ukratko, u skladu s tim pravilima ocu se roditeljska naknada dodjeljuje u cijelosti, djelomično ili mu se uopće ne dodjeljuje ovisno o majčinu trenutačnom ili prošlom zaposlenju (ili njezinu sudjelovanju u sličnim aktivnostima). Za razliku od toga, majčina prava na takve naknade ne ovise o aktivnostima oca.
               
            
                  —
               
               
                  Nadzorno tijelo EFTA-e smatra da su majke i očevi u sličnim situacijama kada je riječ o odgoju djece, a da se različitim postupanjem predviđenim norveškim pravilima o roditeljskim naknadama nezakonito diskriminiraju očevi na temelju spola, čime se krši članak 14. stavak 1. točka (c) Direktive 2006/54/EZ o provedbi načela jednakih mogućnosti i jednakog postupanja prema muškarcima i ženama u pitanjima zapošljavanja i rada.
               
            
                  —
               
               
                  Nadzorno tijelo smatra i da se takva diskriminacija ne može opravdati na temelju članka 3. Direktive 2006/54/EZ kao „pozitivno djelovanje” kojim se majkama pomaže postići jednakost u poslovnom životu, niti se može opravdati na bilo kojoj drugoj osnovi.